Иза цхьа тамашийна, башха амал йолуш стаг ву. ГIиллакхе, оьзда ву. Хетарехь, лам санна, доккха долчу собаран гIад ду цуьнан тайна амал кхоьллинарг. Багара йолу Iаь кIеда-мерза, ладогIа дог доуьйтуш ю. Цо дечу къамело гойту иза кIорггера хаарш долуш хилар. Бакъду, бух боцу хIорд санна, хаарш дара аьлла кураллех хьаса-м бац цуьнан сица. Иза хьаьнцца а къамеле вала а, оьшучунна гIо-накъосталла дан а кийча ву. Цунна къеггина тоьшалла ду профессор лоруш вайн махкахь дуккха а нах хилар. Нохчаллех къилба дина вехаш ву похIме Iилманча. Цундела дуккха а бевза-безарш, доттагIий, цIеначу даггара иза лоруш белхан накъостий бу цуьнан. ХIаъ. Историн Iилманийн доктор, профессор Ибрагимов Мовсар ву. Нохчийчохь а, генна дозанал арахьа а вевзаш ву. Цуьнан хьанал къинхьегам а, муьлххачу къомах долчу адамашца мерза юкъаметтиг латто хаар а ду цуьнан цIе шуьйра йовзаран бахьана. Iилманча цкъа а мокъа Iаш вац. Иза хаддаза кхоллараллин лехамашкахь ву. Хьаналчу къинхьегамехь шен ирс карийна цунна.